tartuNLP/wikipedia-smugri-20251201 huggingface dataset:
Jan Thomas Jenssen

Jan Thomas Jenssen (sündinud 1. aprillil 1996 Trondheimis) on Norra murdmaasuusataja.
Hommelvik IL-i klubis võistlev Jenssen osales juunioride võistlustel kuni 2016. aastani. 2016. aasta juunioride maailmameistrivõistlustel Râșnovis võitis ta teatesõidus kuldmedali. Samas saavutas ta 15 km vabasuusatamises 13. koha. 2016. aasta detsembris võistles ta Skandinaavia karikasarja etapil Lillehammeris, kus sai 10 km vabatehnikasõidus 58. ja 30 km ühisstardist sõidus 21. koha. Seal startis ta 2017.-18. hooaja alguses esimest korda maailma karikasarjas ja tuli skiatlonis 52. kohale. Hooaja edenedes tuli ta Skandinaavia karikasarjas kahel korral kolmandaks ja korra teiseks, saavutades sellega Skandinaavia karikasarja üldarvestuses üheksanda koha. 2018. aasta U23 maailmameistrivõistlustel Gomsis võitis ta sprindis hõbemedali. Samuti saavutas ta seal skiatlonis 29. koha. Jaanuaris 2019. aastal tuli ta Vuokattis Scandinavian Cupil 30 km ühisstardist sõidus teiseks ja Lahtis U23 MM-il 15 km vabatehnikasõidus kaheksandaks. Pärast 2019-20 hooaja alguses Gålås FIS-i võistlusel 15 km vabasuusatamises saavutatud esikohta sai ta Vuokattis Skandinaavia karikasarjas esimese võidu 15 km vabasuusatamises. Seejärel osales ta Tour de Skil 2019-20, kus sai 18. koha. Oma esimesed MK-punktid sai ta Lenzerheides kaheksanda kohaga 15 km ühisstardisõidus.
Välislingid.
[[Kategooria:Norra murdmaasuusatajad]]
[[Kategooria:Sündinud 1996]]
Henri Välja

Henri Välja (sündinud 4. novembril 2001 Tallinnas) on Eesti jalgpallur (poolkaitsja), kes mängib Eesti Premium liiga klubis Pärnu JK Vaprus.
Klubikarjäär.
Pärnu JK Vaprus.
27. juulil 2023 liitus Välja laenulepingu alusel hooaja lõpuni Pärnu JK Vaprusega.
2. jaanuaril 2024 sõlmis ta Vaprusega 1-aastase lepingu.
Koondisekarjäär.
Välja on mänginud Eesti U17, U19 ja U21 koondistes kokku 49 mängu ja löönud neli väravat.
Karjääri statistika.
Klubi.
"Uuendatud seisuga 6. detsember 2023"
Tõnu Kattai

Tõnu Kattai (27. veebruar 1951 Tartu – 1. detsember 2023) oli eesti laulja (tenor) ja näitleja. 
Ta õppis laulmist aastatel 1969–1971 Tartu Muusikakoolis ja Vanemuise vokaalstuudios Endel Ani juures. Kattai oli 1971–1979 Vanemuises koorilaulja ja 1979–2014 solist. 
Ta on osalenud ka sõnalavastustes, telelavastustes (mh „Savoy ball“, „Püha Susanna ehk Meistrite kool“) ja mängufilmides. 
Kattai oli Eesti Teatriliidu liige aastast 1981. Tema vanemad olid kaubandustöötajad. Ta on olnud abielus Anu Lombiga.
Reno Mark

Reno Mark (sündinud 16. novembril 2000 Haapsalus) on endine Eesti jalgpallur (poolkaitsja).
2024. aasta alguses otsustas Mark, et möödunud hooaeg jäi tema profikarjääris viimaseks.
Koondisekarjäär.
Mark on mänginud Eesti U19 koondises ühe mängu.
Markus Miiter

Markus Miiter (sündinud 2. septembril 2005 Pärnus) on Eesti jalgpallur (ründaja), kes mängib Eesti Premium liiga klubis Pärnu JK Vaprus.
Karjääri statistika.
Klubi.
"Uuendatud seisuga 6. detsember 2023"
Kristofer Põldme

Kristofer Põldme (sündinud 22. oktoobril 2005 Pärnus) on Eesti jalgpallur (poolkaitsja), kes mängib Eesti Premium liiga klubis Pärnu JK Vaprus.
Karjääri statistika.
Klubi.
"Uuendatud seisuga 6. detsember 2023"
Mathias Villota

Mathias Villota (sündinud 28. juunil 2005 Pärnus) on Eesti jalgpallur (poolkaitsja), kes mängib Eesti Premium liiga klubis Pärnu JK Vaprus.
Karjääri statistika.
Klubi.
"Uuendatud seisuga 6. detsember 2023"
Uus avalik haldus

Uus avalik haldus (New Public Management, lühendatult NPM) on avaliku halduse doktriin, mis dikteerib, et avalikke institutsioone tuleks hallata erasektoris levinud printsiipide järgi. Selles doktriinis lähtutakse põhimõttest, et kõike saab mõõta, suur rõhk on asetatud tulemuste mõõtmisele ja tulemustest lähtudes langetatakse ka otsuseid. Tsentraliseeritud bürokraatiad, ebaefektiivne ressursikasutus ja selge vastutuse puudulikkus on uue avaliku halduse doktriini järgi avaliku sektori suurimad murekohad. Uus avalik haldus on võtnud eesmärgiks muuta avalikult pakutavaid teenuseid efektiivsemalt ja viisil, mis annaks neile konkurentsivõime.
Doktriini põhimõtted.
Uut avalikku haldust uurinud Briti politoloog Christopher Hood leidis, et seal on 7 läbivat olulist doktriini. 
Dereguleerimine – Juhid peavad saama juhtida, eesmärgiks on saavutada hea ja selge juhtimise abil häid tulemusi, vältides võimu jagamist erinevate inimeste vahel, mis on levinud bürokraatlikes organisatsioonides. See on oluline, et juhil oleks selge ja suurem vastutus organisatsioonis toimuva üle.
Tulemuspõhine lähenemine – Selged definitsioonid eesmärkidele, mõõtmisvahenditele, eelistatavalt esitatud kvantitatiivsel meetodil (numbriliselt). Selleks, et organisatsioon toimiks efektiivselt, on vaja selgeid näitajaid, mille järgi edu muuta, et jõuda selgelt sõnastatud eesmärkideni.
Suur rõhuasetus tulemuslikkusele – Töötajaid innustatakse läbi preemiate, kui nad saavutavad rohkem, saavad nad rohkem preemiaid, seda tehakse sellepärast, et vastanduda levinud tsentraliseeritud bürokraatlikule inimressursside mudelile. NPM-is leitakse, et tulemused on olulisemad kui protsess.
Üksuste lahku ajamine – Suurte organisatsioonide käsuliinid tehakse lühemaks viisil, mis võimaldaks igal üksusel enda ülesandeid täita ilma liigse kontrollita kaugele jäävate juhtide poolt. On vajalik tekitada väiksemad, hallatavamad üksused ning delegeerida ülesandeid.
Konkurentsivõime avalikus sektoris – Teenuseid tuleks osutada tähtajaliste lepingute abil, korraldades hankeid, et leida teenusepakkujaid. keeleõppe näide Konkurentsi tekitamise abil on võimalik kulusid kokku hoida.
Erasektori haldusstiil – Avalikud organisatsioonid peaksid olema paindlikumad töötajate palkamise juures ja rakendama erasektoris levinud avalike suhete põhimõtteid.
Distsipliini ja säästlikkuse olulisus – Lähtutakse alati organisatsiooni huvidest, ülesandeid tuleb täita nii vähe ressursse kasutades, kui võimalik.
NPM Eestis.
Eestis on uue avaliku halduse lähenemisest palju näiteid. Eesti Raudteede erastamine Vabariigi Valitsus, eesotsas Juhan Partsiga, korraldas riigihanke, et 66% ASi Eesti Raudtee aktsiatest erastatakse. Riik otsustas, et on mõistlikum lasta erasektoril ASi Eesti Raudtee juhtida.
Üks olulistest aspektidest uues avalikus halduses on teenuste sisseostmine erafirmadelt. See tähendab, et avalikud institutsioonid ise teenuseid ei osuta, vaid nende nimel osutab teenust mõni erafirma. Integratsiooni sihtasutus korraldas riigihanke, et leida korraldajaid keeleõppe kursustele. Korraldajad pidid vastama Euroopa keeleõppe raamdokumendis esitatud nõuetele.
Fütokroom

Fütokroom on valgust absorbeeriv tsütoplasmavalk taimedel. 
Fütokroomid on fotoretseptorid, mis reageerivad keskkonna valgustingimustele ja kontrollivad mitmesuguseid fotomorfogeenseid reaktsioone. 
Nad kuuluvad kromoproteiinide perekonda, mis on tundlikud punase ja kaugpunase valguse suhtes. Tumedas olekus leidub fütokroome tsütoplasmas, kus neid sünteesitakse; valguse aktiveerimisel kanduvad need aga ümber tuuma. Nad esinevad taimedes, tsüanobakterites ja seentes.
Vaglaravi

Vaglaravi, ka tõuguravi (inglise keeles "maggot therapy, larval therapy") on haavapuhastus- ja haavaravimeetod kärbsevaklade abil. Vaklade ravitoime peitub selles, et nad toituvad vaid surnud ja mädanevatest kudedest, puhastades seeläbi haava ja soodustades nõnda selle paranemist.
Rahvameditsiinis on vaklade kasutamine halvasti paranevate haavade hooldusel olnud üldtuntud ravivõte. Viimastel aastatel on tõenduspõhise meditsiini huvi vaglaravi vastu suurenenud, kuna vaklade kasutamine on üks alternatiivseid ja kulutõhusaid lahendusi ravis.
Hinnapäring

Hinnapäring (ingl.k. "Request for Quotation; RFQ") on hankedokument ja hankeliik, mida kasutatakse siis, kui soovitakse teada, kuidas tarnija suudab täita omalt poolt täpse toote või teenuse spetsifikatsiooni nõudeid. "RFQ"-d kasutatakse sageli juhul, kui on tegemist rangelt struktureeritud, keeruka hankeprotsessiga konkurentsitihedas keskkonnas. Tüüpiliselt pole vajadust pidada tarnijatega läbirääkimisi, kuna päringus on esitatud selged objektiivsed kriteeriumid, mille abil pakkumusi hinnatakse". RFQ" kasutamine on laialt levinud hästi tuntud standardsete toodete hankimisel. 
Tarnija spetsiifilisi tugevusi on võimalik kasutada, küsides võimalikelt tarnijatelt mitte niivõrd konkreetset objekti toote või teenuse näol, vaid pigem lahendust kirjeldatud vajaduse rahuldamiseks. Mida enam avatult kirjeldatakse hankija poolt hankeobjekti, seda enam saadakse tõenäoliselt erinevaid lahendusvariante. Teatud juhtudel võib mõni pakkumus muuta hankija vaatenurka sedavõrd, et hankevajadust ja hankeobjekti võidakse täpsustada ja koostada uus päring.
Hinnapäringu protsessis:
Vähempakkumise päring

Vähempakkumise päring (ingl.k. "Invitation to Tender; ITT"; "Request for Tender; RFT;") on hankedokument ja hinnapõhine hankeliik, mille puhul on teada lahendus, nõudmised, standardid ja ajalised piirangud. See on enamasti kutse dokumendi kujul väikesele arvule võimalikele tarnijatele esitada omapoolsed pakkumused detailselt kirjeldatud (spetsifitseeritud) toodete valmistamiseks/tarnimiseks või lihtsa teenuste osutamiseks. 
Potentsiaalsetele pakkujatele on teada kogu informatsioon toote või teenuse kohta peale oodatava hinnataseme. Kuna kõik pakuvad üht ja sedasama, võrreldakse ainult pakutavaid hindu. Vähempakkumise päringut kasutatakse sisuliselt hinnapakkumuse saamiseks, kuna kõik muud toote või teenuse parameetrid on kõigile osapooltele teada. Ostja teab täpselt, millist kaupa või teenust ta vajab ja otsib parimat võimalikku hinda. Vähempakkumise päringut tuleks kasutada juhul, kui on täpselt teada, mis tuleb soetada või millist teenust on vaja osta.
Ettepaneku päring

Ettepaneku päring (ingl.k. "Request for Proposal" – RFP) on nii projektipõhine hankeprotsess kui ka hankedokument, mis hõlmab lahendust, tingimusi ja hinda kui peamisi hindamiskriteeriume, mis otsustavad hanke võitja. "RFP"-d kasutatakse peamiselt uute meetodite ja lahenduste leidmiseks, et lahendada probleemi/ äriprotsessi või osaleda hankija arendusprojektis. Meetodi kasutamine võib lõppeda nii üheetapilise kui ka mitmeetapilise hanke sõlmimisega. Kasutatakse rohkem teenuste hankel juhul, kui tellija teab, mida vajab, kuid ei oma lõplikku arusaamist, kuidas seda saavutada. "RFP" on sobiv kasutamaks olukordades, kus kavatsetakse osta mittestandardseid ja/või suure keerukusastmega kaupu või teenuseid.
Päringule vastates kirjeldab tarnija, kuidas ta suudaks täita kaupadele ja/või teenustele ostja esitatavaid nõudeid. Pakkumuse näol on tegemist tarnija sooritusvõime detailse kirjeldamisega. Nii näiteks võib tarnija esitada oma tugevusi ja paindlikkust, mitte aga konkreetsete materjalide, komponentide või valmistoodete tehnilisi andmeid ja omadusi. Pakkuja vastab päringule üksikasjalikult, kuidas ta suudab rahuldada ostja esitatud nõudmisi ning seda, kas ollakse valmis müüma tooteid ja/või teenuseid ostja poolt eeldatud ja oodatud hinnatasemega. Protsess on peamiselt iteratiivne (korduv ja täiendatav), kuna tarnija saadetud info alusel võib hankija saata täpsustavaid lisaküsimusi.
Ettepaneku päringu ja pakkumuse protsess:
Toimingute kirjeldus

Toimingute kirjeldus (ingl.k. "Statement of Work; Scope of Work; SOW") on hankija poolt koostatav dokument, mis hõlmab ja kirjeldab kliendi toiminguid ja protsesse, teenuste osutaja osa nendes ning peamisi kriteeriumeid ja näitajaid, mida teenuste osutaja peaks suutma kliendile tagada. "SOW" sisaldab hulgaliselt informatsiooni loomaks teenusepakkujale piisav ettekujutus kliendile pakutavate teenuste sisust, nõuetest ja kvaliteedinäitajatest. 
Toimingute kirjeldus spetsifitseerib ostja poolt eeldatava tarnija suutlikkuse, füüsilised tegevused ning infovahetuse osapoolte ja nende alltöövõtjate vahel, tarnija soorituse mõõtmise ja kvaliteedijuhtimise põhimõtted, toimingute ja mahtude kirjeldused, juhtimisinformatsiooni kasutamise põhimõtted jms.
Ostutellimus

Ostutellimus (ingl.k. "purchase order" – PO) on dokument, millega ostja avaldab soovi soetada tarnijalt konkreetseid tooteartikleid määratud kogustes, (määratletud) kokkulepitud tingimustel (hinnad, tarnetähtaeg, maksetähtaeg jms) või soovib, et talle osutatakse teatud teenuseid varem kokku lepitud mahus ja tingimustel. Ostutellimus on äridokument ja esimene ostupakkumus, mille edastab ostja müüjale ja mis sisaldab täpset infot soetatavate toodete ja/või teenuste kohta. 
Ostutellimus sisaldab sooritatava ostu kohta olulist informatsiooni, nagu täpne tootenimetus ja toote artiklikood (vajadusel), ostukogus, ostuhind, soovitud või kokku lepitud tarneaeg ehk tellimuse täitmise tähtaeg, tarneviis, tarnekoht, ostutellimuse number ja tellimuse esitamise kuupäev. Vajaduse korral lisatakse tellimusele toote spetsifikatsioon, kvaliteedinõuded jms. 
Ostutellimus on ostuvaldkonna oluline dokument, mis määrab organisatsiooni suhte tarnijaga. Sel põhjusel on ostutellimus suhteliselt sarnane ostulepinguga. Tellimust koostades ostja justkui koostaks lepingut ja kirjutaks siis sellele omalt poolt alla. Pärast seda, kui müüja on ostutellimuse aktsepteerinud ja saatnud ostjale tellimuskinnituse, on ta justkui allkirjastanud ostulepingu. Kui müüja aktsepteerib tellimuse, aktsepteerib ta ühtlasi ka kõik selle tingimused
Need peavad sisaldama üksikasjalikku infot ostetava kauba või teenuse kohta, ostetavat kogust, toodete hindu ja summaarset hinda, kvaliteedi kirjeldust ning tarne- ja maksetingimusi. Kirjas peab olema tarneaeg, tarnekoht, tarneviis või tarneklausel. Maksetingimused võivad määrata, et kauba eest tuleb tasuda ettemaksuga või antakse tasumiseks maksetähtaeg, ning tuuakse välja.
Täiendustellimus

Täiendustellimus (ingl.k. "home call") on tellimus, mis saadetakse tarnijale arvestusega, et varem on lepitud tarnijaga kokku ostumahud ja kõik olulised ostuga seonduvad tingimused (toote või teenuse hind, tarnetingimused, maksetähtaeg jms). Tarnijat teavitatakse tellimuse suurusest ja soovitud tarnetähtajast. Täiendustellimus on kaubanduses kõige kasutatavam tellimuse liik.
Muutmistellimus

Muutmistellimus (ingl.k. "change order") on teavitus dokumendi kujul, et juba esitatud ostutellimust tuleb muuta. See võib hõlmata tootekoguste, tootenimetuste, tarnetähtaegade, tarnekohtade jms muutmist.
Avatud tellimus

Avatud tellimus (ingl.k. "open order") on käivitatud tellimus, mille alusel pole ostjale veel saadetist lähetatud või lattu vastu võetud (ostu- või täiendustellimus). Kui tellimuse täitmisega on jõutud teatud etappi, kust alates selle tühistamine pole enam võimalik, on avatud tellimusi võimalik muuta ainult vastastikusel kokkuleppel.
Eeltellimus

Eeltellimus (ingl.k. "anticipation order") on ostutellimus, mis on tarnijale esitatud enne, kui viimane on võimeline toodet tarnima. Eesmärgiks võib olla panna end tulevikus uute toodete tellimisjärjekorda või teavitada tarnijat oma tulevikuvajadusest.
See on tarnijale esitatav tellimus toodete tarnimiseks tulevikus, mis on kasutusel peamiselt jaekaubanduses. Tarnijad tutvustavad messidel uusi tooteid ja soovivad saada oma jaekaubanduse klientidelt avansiliste tellimuste abil informatsiooni uute hooajatoodete tootmise planeerimiseks.
Järeltellimus

Järeltellimus (inglise keeles "backorder") on täielikult või osaliselt täitmata jäänud tellimus (avatud müügitellimus müüja majandustarkvaras ja avatud ostutellimus ostja majandustarkvaras), mis täidetakse toodete saadavuse tekkimisel. Kliendi poolt soovitud ajal täitmata jäänud tellimus ei too endaga automaatselt kaasa järeltellimust, kuna klient võib pöörduda tooteanaloogi tarnimiseks konkurendi poole. Kokkuleppel müüjaga ei pruugi ostja teha tarnimata toodetele uut tellimust, vaid tarne toimub juba esitatud tellimuse alusel. 
Seotud terminid.
Täitmata tellimus ("backlog order") on kliendilt saadud, kuid veel tarnimata tellimus (sh järeltellimused). Enamasti on tegemist võlgnevusega tellimuse täitmisel / täitmata jäänud tellimusega. 
Täitmata tellimuste loetelu ("backlog") on loetelu varem esitatud kliendi tellimustest või järeltellimustest, mis on jäänud osaliselt või täielikult täitmata ja mille täitmist klient ootab. Tavaliselt täidetakse need tellimused pärast toodete saadavuse tekkimist.
Koondostutellimus

Koondostutellimus (ingl.k. "blanket order; blanket purchase order)" on tellimus, millega ostja teeb tarnijale tellimuse või sõlmib ostulepingu teatud ajavahemiku kestel vajatavate kaupade ostuks. Tarnija tarnib kaupu mitme tarnena vastavalt ostja tarnegraafikule või nõudetellimustele. Selle asemel, et teha iga tarnepartii kohta eraldi ostutellimus, ostetakse kaupu ühe ostutellimusega. 
Standardsete ning enamkasutatavate ja unifitseeritud tooteartiklite osas lepitakse kokku ostuperiood ja ostetavad kogused. Samuti on võimalik raamlepinguga leppida kokku raamistik ja reeglid, mis määravad hinna arvutamise alused. Läbirääkimistel hindavad ostja ja tarnija tootegrupi iga tooteartikli eeldatavat nõudlust. Kokku lepitakse hinnaalandused kogustelt, kvaliteedinõuded, tarneajad jms. Kui varem pole tarnijalt ostetud, võetakse läbirääkimistel aluseks materjalide prognoositud aastavajadus. Koondostutellimuse mõlemapoolse aktsepteerimisega lepivad ostja ja tarnija kokku tingimused materjalide tarneteks, mis toimuvad tavaliselt kokkulepitud ajavahemike tagant. Kui nõudlus peaks vahepeal muutuma, muudetakse tarnegraafikut. 
Koondostutellimus jääb aktiivseks kokkulepitud ajaks, mis on tavaliselt pool aastat või aasta. Kui tarnija ei suuda tagada nõutavat tarnekindlust või toodete/teenuste kvaliteeti, jätab ostja endale üldjuhul ühepoolselt õiguse koondostutellimus tühistada. Suurem osa ostjaist jätab endale lepinguga õiguse tühistada tellimus lühikese etteteatamisajaga. 
Koondostutellimuse peamine ülesanne on minimeerida ostutöötajate ajakulu tellimuste vormistamisel ja muuta ostutegevus tõhusaks. Ostulepinguga sätestatakse ka konkreetsed ettevõtte töötajad, kellel õigus neid tellimusi esitada. Lepingu järelevalvet teeb ja üldvastutajaks jääb seejuures ostuosakonna töötaja.
Bisamberg

Bisamberg on vald ("Marktgemeinde") Austrias Alam-Austria liidumaal Korneuburgi ringkonnas.
See asub umbes 5 km Viinist kirdes Alam-Austria Weinvierteli piirkonnas. Ligikaudu 24,43% valla territooriumist on kaetud metsaga.
Enzersfeld im Weinviertel

Enzersfeld im Weinviertel on vald ("Marktgemeinde") Austrias Alam-Austria liidumaal Korneuburgi ringkonnas.
Enzersfeld asub Weinvierteli piirkonnas Korneuburgist idas. Umbes 4% valla territooriumist on kaetud metsaga.
LLVM

LLVM on kompilaatorite ja tööriistaahelate tehnoloogiate kogumik, millega on võimalik ehitada kompilaatori eesosa mistahes programmeerimiskeelele ja tagaosa mistahes käsustikuarhitektuurile. LLVM on ehitatud keelest sõltumatule vahekeelele (ingl "intermediate representation" või IR), mis on platvormist sõltumatu kõrgetasemeline assemblerkeel, mida saab optimeerida erinevate transformatsioonidega üle mitme läbikäimise. Nimi "LLVM" tähendas algselt "madalatasemelist virtuaalmasinat" (ingl Low Level Virtual Machine), kuid projekti arenedes ei olnud nimi enam asjakohane ning lühend ei ole enam ametlikult tähenduslik.
LLVM on kirjutatud C++ keeles ja on disainitud kompilatsiooni-, linkimis-, käitus- ja ooteajaliseks optimeerimiseks. Algselt loodud C ja C++ koodi kompileerimise jaoks, on LLVM-i keelest sõltumatu disain lubanud tekkida eesosadel paljude teiste keelte jaoks (sealhulgas keeled, mis ei kasuta LLVM-i, aga võivad kompileerida programme LLVM-i IR koodi): ActionScript, Ada, C# .NETi jaoks, Common Lisp, PicoLisp, Crystal, CUDA, D, Delphi, Dylan, Forth, Fortran, FreeBASIC, Free Pascal, Halide, Haskell, Java baitkoodi, Julia, Kotlin, LabVIEW keel G, Lua, Objective-C, OpenCL, PostgreSQLi SQL ja PLpgSQL, Ruby, Rust, Scala, Swift, Xojo ja Zig.
Ülevaade.
LLVM suudab pakkuda terve kompilaatorsüsteemi keskosa, võttes vahekeelekoodi (IR) kompilaatorist ja väljastades optimeeritud IR-i. Seda uut IR-i on võimalik konverteerida ja linkida masinast sõltuvasse assemblerkoodi mõne soovitud platvormi jaoks. LLVM suudab vastu võtta GCC kompilaatori vahekoodi, mis lubab LLVM-i kasutada läbi GCC paljude eesosade. GCC-ga on võimalik LLVM-i ehitada alatest GCC versioonist 7.5.
LLVM suudab genereerida lükandkoodi (asukohast sõltumatut masinakoodi) kompilatsiooniajal või linkimisajal. LLVM suudab genereerida binaarset masinkoodi isegi käitusajal.
LLVM toetab keelest sõltumatut käsustikku ja tüübisüsteemi. Väärtus iga muutuja taga (mida kutsutakse "tüübitud registriks") määratakse üks kord ja selle väärtust pole võimalik muuta. See teeb lihtsaks analüüsida sõltuvusi muutujate vahel.
Ernstbrunn

Ernstbrunn on vald ("Marktgemeinde") Austrias Alam-Austria liidumaal Korneuburgi ringkonnas. 26,99 % valla territooriumist on kaetud metsaga.
Linnusest sai Sinzendorfi krahvide Ernstbrunni haru asukoht 1592. aastal. Pärast viimase Sinzendorfi surma 1822. aastal päris selle valitsevate Reussi vürstide Köstritzi haru, kelle perekonna peamiseks elukohaks on see tänaseni.
Tamale

Tamale (hispaania keeles tamal) on Mesoameerika roog, kuum maisikakk tavaliselt liha ja tšilliga. Täpsemalt on tamale maisikoortes või banaanilehtedes aurutatud spetsiaalselt töödeldud mais "masa". Ümbris visatakse kas enne söömist ära või kasutatakse seda taldrikuna. Tamalesse pannakes näiteks liha, juustu, puuvilju, köögivilju, vürtsi ja tšillit.
Gascoyne

Gascoyne on üks Lääne-Austraalia osariigi üheksast halduspiirkonnast. 
See asub Lääne-Austraalia loodeosas ja koosneb Carnarvoni, Exmouthi, Shark Bay ja Upper Gascoyne'i maakonnast. Gascoyne'il on umbes 600 km India ookeani rannikut ja ulatub umbes 500 km sisemaale. Regiooni pindala on 135 073,8 km2, mille hulka kuuluvad ka halduspiirkonna saared.
Gascoyne'is on osariigi piirkondadest madalaim rahvaarv – umbes 9200 inimest. Enamik elanikest on Austraalias sündinud mitteaborigeenid. Veidi üle poole elab Carnarvonis, kus aborigeenid moodustavad 18% elanikkonnast.
Laboriliha

Laboriliha (ka tehisliha, kunstliha, kultiveeritud liha; inglise "cultured meat") on looma tüvirakkudest tehistingimustes kasvatatud ja toodetud liha. Laboriliha ei ole liha taimne alternatiiv, vaid loomsel valgul põhinev lihasrakkude mass.
Laboriliha tööstuslik tootmine aitaks vähendada lihatootmise negatiivset keskkonnamõju (väiksem kasvuhoonegaaside heide ja haritava maa vajadus toidutootmises).
2023. aasta ujumise lühiraja Euroopa meistrivõistlused

26. Euroopa meistrivõistlused lühiraja ujumises toimuvad 5.–10. detsembril 2023 Rumeenias Bukaresti eeslinnas Otopenis.
Eestlaste osalemine.
Eestit esindavad Rumeenias Daniel Zaitsev, Ralf Tribuntsov, Maria Romanjuk, Kregor Zirk, Eneli Jefimova, Alex Ahtiainen, Aleksa Gold ja Mariangela Boitšuk.
Tulemused.
Naised.
100 m rinnuli.
&lt;br&gt;Finaal: 6. detsember
&lt;br&gt;Osavõtjaid: 32
&lt;br&gt;Maailmarekord: 1.02,36 (2013) Rūta Meilutytė, 
&lt;br&gt;...(2014).Alia Atkinson, 
&lt;br&gt;Euroopa rekord: 1.02,36 (2013) Rūta Meilutytė, 
&lt;br&gt;Euroopa meister 2021: 1.04,01 Martina Carraro, 
&lt;br&gt;&lt;br&gt;Ametlikud tulemused: Finaal
Antrozooloogia

Antrozooloogia (ingl k "anthrozoology", "human-non-human-animal studies") on teadusharu, mis uurib inimese-looma sidet ja interaktsioone ning nende mõju kummalegi osapoolele. 
Multidistsiplinaarse uurimisvaldkonnana on antrozoloogia tihedalt seotud antropoloogia, etoloogia, meditsiini, psühholoogia, veterinaarmeditsiini ja zooloogiaga. Hõlmates mitmeid erialasid ja valdkondi, on ka materjalikäsitlus mitmekesine. Näiteks võib antrozooloogia raames uurida inimeste suhtumist loomadesse, lemmikloomade mõju inimese tervisele ja heaolule, aga ka loomade kujutamist kunstis ja kirjanduses, loomade sümboolseid tähendusi erinevates kultuurides jne.
Voorusepistemoloogia

Voorusepistemoloogia on epistemoloogia teooriate kogum, milles toetutakse episteemilise vooruse ehk intellektuaalse vooruse mõistele.
Vooruse epistemoloogia kujundati vastukaaluks W. Quine'i naturaliseeritud epistemoloogiale.
Tupepõletik

Tupepõletik ehk vaginiit on infektsioon, mis võib põhjustada sügelust, põletust, valu, eritist ja halba lõhna tupes. Need sümptomid on sagedasimad kaebused, millega tupepõletikku põdevad naised naistearsti poole pöörduvad. Tupepõletike tüüpe on mitmeid, millest igaühel on oma põhjus, sümptomid ja ravi. Ravimata tupepõletik võib olla raseduse ajal risk lootele ja enneaegsele sünnitusele.
Ökomodernism

Ökomodernism on keskkonnafilosoofia, mis väidab, et tehnoloogiline areng aitab kaitsta keskkonda ja parandada inimeste heaolu.
Kirjeldus.
Ökomodernism hõlmab loomulike loodushüvede asendamist energia, tehnoloogia ja sünteetiliste lahendustega, selleks et vähendada mõju keskkonnale.
Ökomodernistid usuvad, et inimtegevuste – eriti põllumajanduse, metsanduse ja asustuse intensiivistamine on võti inimarengu lahtisidumiseks keskkonnamõjudest. Nad usuvad, et nii kasutavad inimesed vähem maad ja sekkuvad vähem loodustegevusse. Need sotsiaalmajanduslikud ja tehnoloogilised protsessid on majanduse moderniseerimise ja keskkonnakaitse seisukohalt kesksel kohal. Üheskoos võimaldavad need inimestel leevendada kliimamuutusi, säästa loodust ja leevendada ülemaailmset vaesust.
Ökomodernistlik manifest.
2015. aasta aprillis avaldas 18 ökomodernisti ühiselt Ökomodernistliku Manifesti. Avaldajate hulgas on nii professorid kuulsatest ülikoolidest nagu Harvard ja Jadavpur kui teadlased Breakthrough Instituudist ja Long Now Sihtasutusest.
Manifestiga tahavad nad selgitada ökomodernistliku liikumise põhimõtteid: "Me kinnitame üht kauaaegset keskkonnaideaali, et inimkond peab vähendama oma mõju keskkonnale, et teha rohkem ruumi loodusele, samas kui me lükkame tagasi idee, et inimühiskonnad peavad olema kooskõlas loodusega, et vältida majanduslikku ja ökoloogilist kokkuvarisemist."
Krakovi vorst

Krakovi vorst (poola keeles "kiełbasa krakowska") on Poolast pärit vorst ("kielbasa"). Vorsti nimi tuleb 16. sajandi lõpuni Poola-Leedu pealinnaks olnud Krakówi nimest. Krakovi vorsti valmistatakse sealiha lõikudest, mida maitsestatakse musta pipra, pimendi, koriandri ja küüslauguga ning pannakse kesta ja suitsutatakse.
Aastal 2018 sai Krakovi vorst Euroopa Liidu ja Suurbritannia garanteeritud traditsioonilise toote tähise.
Maimets

Maimets on eesti perekonnanimi.
Statistika.
2023. aasta 1. jaanuari seisuga oli Eestis perekonnanimi Maimets 31 inimesel: 16 mehel ja 15 naisel. Perekonnanimede levikult oli Maimets meeste puhul 7973. kohal ja naiste puhul 9247. kohal. Kõige levinum oli perekonnanimi Maimets vanuserühmas 65–69, kus neid on 10 000 elaniku kohta 0,68. Perekonnanime Maimets kandja oli keskmiselt 45 aasta vanune
Nimede eestistamisel võeti perekonnanimi Maimets aastatel 1936–1938 neljal korral uueks nimeks isikute poolt, kes varem kandsid nimesid Eisenberg (2), Mihkelson ja Mirjam.
Operatsioon Moked

Operatsioon Moked (heebrea keeles מבצע מוקד, "Mivtza Moked"; ehk Operatsioon Fookus, vahel Siinai õhulöök) oli Iisraeli õhurünnak kuuepäevase sõja alguses aastal 1967. Kindralmajor Mordechai Hodi juhitud Iisraeli õhuväe rünnak algas 5. juunil 1967 kell 07.45 ning sellega hävitati enamik Egiptuse õhuväest. Sellele järgnesid Süüria ja Jordaania õhuvägede löögid Iisraelile, pärast mida pommitas Iisrael lennubaase ka Süürias ja Jordaanias. Pealelõunaks olid Egiptuse, Jordaania ja Süüria õhuväed, kokku ligi 450 lennukit, sisuliselt hävitatud. Lisaks tehti kogu kuuepäevase sõja ajaks kasutuskõlbmatuks 18 Egiptuse lennuvälja. Operatsiooni Moked peetakse üheks ajaloo edukaimaks õhukampaaniaks.
Ruusmäe järv

Ruusmäe järv (ka "Rogosi järv", "Rogasi järv", "Hainjärv") on looduslik järv Eestis Rõuge vallas Ruusmäe külas. Järve pindala on 5,1 hektarit, pikkus 390 m ja laius 150 m.
Diletant

Diletant (itaalia keelest "dilettante," ladina keelest "dēlectāre") on küllaldase ettevalmistuseta asjaarmastaja; inimene, kes pealiskaudselt ja küündimatult tegeleb kunsti või teadusega. Diletant on amatöör, kes teeskleb, et on väga teadlik; isik, kes tunneb või näib olevat mingist teemast huvitatud, kuid kelle arusaam sellest pole kuigi sügav ega tõsine. Nii näiteks teesklevad amatöörsportlased, et on professionaalid, kes võtavad oma spordialaga tegelemise eest raha, aga tegelikult ei ole seda. Diletant on keegi, kes käsitleb kunsti või teadust pigem ajaviitena kui tõsise ja põhjaliku uurimise objektina. Mõistet diletant kasutatakse pigem negatiivses vormis. 
Ajalugu.
Termini “diletant” tähendus on muutunud, kuid algselt laenati see itaalia keelest 1700.aastate keskel. Algselt tähendas see kunstiarmastajat, kuid hakkas omandama negatiivset kallakut, kuna idee teha midagi professionaalselt võimendus 18. sajandil. Diletant oli pelgalt kunstiarmastaja, mitte see, kes tegi seda professionaalselt.
See sõna on laenatud itaalia sõnast “dilettante”, mis tähendab kunstide armastajat, mis omakorda pärineb ladinakeelsest verbist “delectare”, mis tähendab rõõmu või naudingut nautima. Alguses kandis ingliskeelne sõnakasutus positiivset varjundit. itaaliakeelsest sõnast, kuid sajandi jooksul oli negatiivne tähendus välja kujunenud.
18. sajandi teiseks pooleks oli sõna diletant täielikult angliseerunud, nagu võib näha Allan Ramsay 1781. aasta teosest, kus kommenteeriti massirahutus tegureid kasutades selleks kirjaniku nime “Diletant seaduses ja poliitikas”. See viitab sellele, et sõna ei olnud veel omandanud oma negatiivset varjundit, end diletandiks nimetades viitas Ramsay lihtsalt sellele, et ta ei ole professionaalne jurist, vaid pigem maalikunstnik, kes tegeles õiguse ja poliitikaga.
Society of Dilettanti.
Rühm inglise aadlikke ja härrasmehi asutas Society of Dilettanti umbes 1734. aastal Londonis söögiklubina Briti härrasmeestele (täpset asutamiskuupäeva ei fikseeritud – protokolle peeti seltsi kohta alles 1736. aastal). Kogukond koosnes meestest, kes olid teinud mandri "suure ringreisi", mis oli pikendatud reis Itaaliasse kultuurilise rikastamise eesmärgil. Diletandid ühendasid lõbu antiikaja uurimisega, nad olid vaimustunud Euroopa kultuurist ja antiikesemetest, eriti Itaalia omadest. Nende eesmärk oli edendada selle kultuuri väärtustamist Inglismaal, sealhulgas tuua huvipakkuvad objektid Inglismaale tagasi. Nad sponsoreerisid arheoloogilisi ekspeditsioone, kogusid kuulsaid antiigikogusid ning tõstsid klassikalist kunsti ja arhitektuuri rafineeritud maitse ja stiili eeskujudena. Palju nende kaasa toodud materjali leidub muuseumides.
Poliitikavõrgustik

Poliitikavõrgustik (inglise keeles "policy network") on poliitika kujundamises osalev kogum avalikke ja eratoimijaid, kes on omavahel vastastikuses sõltuvuses, et saavutada kindlaid aga teineteisest sõltuvaid eesmärke. Erinevate toimijate vastastikune sõltuvus seisneb üksteisele relevantse informatsiooni, ekspertteadmiste ja lisaressursside andmises. Poliitikavõrgustikud osalevad tihti poliitikate ettevalmistamises ja rakendamises, andes valitsustele nõu ja väärtuslikke ressursse.
Ingmar Krister Paplavskis

Ingmar Krister Paplavskis (sündinud 17. mail 1999 Tallinnas) on endine Eesti jalgpallur (väravavaht), kes on mänginud Eesti Premium liiga klubides Tallinna FC Flora, Viljandi JK Tulevik ja FC Kuressaare.
2023. aasta hooaja järel teatas Paplavskis, et lõpetab vigastuste tõttu mängijakarjääri.
Koondisekarjäär.
Paplavskis on mänginud Eesti U16, U17, U19, U21 koondistes kokku 20 mängu.
Heimo Hodanjonok

Heimo Hodanjonok (sündinud 3. veebruaril 1988 Tartus) on eesti klarnetimängija. 
Õppis koolis Heino Elleri nimeline Tartu Muusikakool (2007. aasta lend).
Juulis 2007 asus tööle klarnetimängijana asutusse Teater Vanemuine.
Detsembris 2023. aastal alustas sarjaga "24 Hommikut Heimziga" kus ta mängib omanimelist peaosa. Sarja lavastaja ja produtsent on Heimo ise nagu ka kostüümikunstnik, valguse operaator, meigikunstnik ja kaskadöör. 
Lavarollid 
Heimo astub alates 2023. aastast üles Vanemuise teatri laste kontsert-etenduses “Väike hommikumuusika”, kus ta osaleb klarnetimängija, laulja ja kapten Konkskäena. Lavastus pälvis ka Vanemuise teatri tiitli “Aasta produktsioon 2023”.
Henri Roos

Henri Roos (sündinud 14. juulil 1998) on Eesti murdmaasuusataja. 
Saavutused.
MM-debüüdi tegi 2019. aastal Seefeldis, kus sai sprindis 59. koha.
Henri on kahekordne Eesti meister 2022 (sprint ja 15 km eraldistart). 
2023. aastal tuli Eesti meistriks meeste 50 km ühisstardist klassikasõidus.
Võistles 2022. aasta Pekingi taliolümpiamängudel vabatehnikasprindis, kus sai parima eestlasena 41. koha, paarissprindis Martin Himmaga 11. koha, meeste 4x10 kilomeetri teatesõidus 15. koha ja meeste 15 kilomeetri klassikasõidus 70. koha.
Ta võitis Tartu suusamaratoni 2023. ja 2024. aastalning Alutaguse suusamaratoni 2023. aastal.
2023. aasta detsembris tuli Eesti meistriks vabatehnikasprindis.
Isiklikku.
Varem on tegelenud jalgpalliga Tallinna Kalevi ridades.
Omandanud põhihariduse Jüri Gümnaasiumis ja keskhariduse Tallinna Gustav Adolfi Gümnaasiumis. Lõpetas gümnaasiumi hõbemedaliga. 
Õpib Tallinna Tehnikaülikooli Tartu kolledžis ehitusinseneriks.
On läbinud kaitseväeteenistuse spordirühmas.
Georg Pärnpuu

Georg Pärnpuu (7. mai 1909 Haapsalu – 6. veebruar 1985 Stockholm) oli eesti lauatennisist, sporditegelane ja -ajakirjanik.
Ta lõpetas 1926. aastal Tallinna Reaalkooli. Spordiga hakkas ta tegelema 1925. aastal, mängis lauatennist Ülemaalise Eesti Noorsoo Ühenduse Tallinna osakonna spordiklubis, võitis Eesti lahtistel lauatennisemeistrivõistlustel 1928. aastal meespaarismängus kuld- ja 1937. aastal hõbemedali. 
Pärnpuu oli Tallinna Spordipressi Klubi, Haapsalu Spordiseltsi Läänela ja poksiklubi Gong asutajaliige ning spordiajalehe Telegramm toimetaja. Ta kuulus Tenniseliidu pingpongisektsiooni, Jalgpalliliidu ja Raskejõustikuliidu juhatusse. Ta oli kommentaator 1932. aasta Los Angelese olümpiamängudel ja toimetas 1936. aastal Tallinna Spordipressi Klubi Olümpialehte. Ta tegutses ka spordiorganisaatori ja -kohtuniku ning kinooperaatorina.
Alates 1926. aastast töötas ta Päevalehe, hiljem Postimehe, Tallinna Teataja ja Rahvalehe toimetuses. Ta oli 1930. aastate teisest poolest kuni 1944. aastani Eesti kinodes näidatud filmide peamine subtiitritegija. 1944. aastal põgenes ta Rootsi, sealt 1947. aastal Prantsusmaale. 
Aastatel 1953–1959 oli ta ajalehe Stockholms-Tidningen Eestlastele ja 1959–1985 Eesti Päevalehe toimetaja.
Heldur Tammesalu

Heldur Jaan Tammesalu (kuni 1936. aastani Herbert Johannes Tamberg; 8. juuli 1904 Tallinn – 28. august 1941 Tallinna laht) oli eesti metsasarvemängija. 
Tammesalu oli söögimajapidaja poeg. Ta lõpetas 1926. aastal Tallinna Reaalkooli ja 1933. aastal Tallinna Konservatooriumi Jaan Tamme klassis, õppis Tartu Ülikoolis õigusteadust. 1924. aastast mängis ta mereväeorkestris, 1928–1941 Rahvusooper Estonias, suveorkestrites ja Jaan Tamme metsasarvekvartetis. Ta oli Eesti Kutsemuusikute Ühingu sekretär. Ta mobiliseeriti 22. auugstil 1941 Punaarmeesse ja hukkus 6 päeva hiljem Tallinna lahel.
Harold Moukoudi

Harold Desty Moukoudi (sündinud 27. novembril 1997 Bondys) on Prantsusmaal sündinud Kameruni jalgpallur, kes mängib Kreeka kõrgliigaklubis Ateena AEK ja Kameruni jalgpallikoondises.
Ta mängis noorena mitmes Prantsusmaa klubis. 2012. aastal liitus ta Le Havre'iga, mille reservmeeskonnas debüteeris ta hooajal 2014/15 Prantsusmaa tugevuselt viiendas liigas. Le Havre'i põhimeeskonnas tegi ta Prantsusmaa esiliigas debüüdi hooajal 2016/17.
2019. aastal sõlmis Moukoudi lepingu Prantsusmaa kõrgliigaklubiga Saint-Étienne. Hooaja 2019/20 teises pooles oli ta Saint-Étienne'ist laenul Inglismaa esiliigaklubis Middlesbrough.
2022. aasta augustis sõlmis ta nelja-aastase lepingu Ateena AEK-ga. Hooajal 2022/23 tuli ta AEK-ga Kreeka meistriks ja Kreeka karikavõitjaks, lisaks valiti Moukoudi hooaja lõpus Kreeka liigahooaja sümboolsesse koosseisu.
Aastatel 2012–2018 mängis Moukoudi Prantsusmaa noortekoondistes. Kameruni jalgpallikoondises tegi ta debüüdi 12. oktoobril 2019 sõprusmängus Tuneesia vastu. Ta kuulus Kameruni koondisse 2022. aasta Aafrika rahvaste karikavõistlustel.
Veľký Meder

Veľký Meder (aastatel 1948–1990 Čalovo, ungari keeles "Nagymegyer", saksa keeles "Groß-Magendorf") on linn Slovakkias Trnava maakonnas Dunajská Streda ringkonnas.
Geograafiline asend.
Veľký Meder asub Ungari piirist 10,5 km kaugusel ja Dunajská Stredast ligikaudu 19 km lõunakagus.
Ajalugu.
Asulat on esmamainitud 1268. aastal nimega "Villa Meger". 1466. aastal Veľký Meder sai kuningas Mátyás I-lt harta, mis muutis küla aleviks. 1702. aastal põles tulekahjus maha peaaegu kogu linn. 1710. aastal laastas linna katkuepideemia. Alates 1918. aastast oli Veľký Meder Tšehhoslovakkia koosseisus. Lühiajaliselt kuulus linn aastatel 1938–1945 taas Ungarile.
Rahvastik.
Slovakkia 2021. aasta rahvaloenduse andmetel oli Veľký Mederi elanikest ungarlasi 78,43%, slovakke 14,65%, tšehhe 0,7% ja mustlasi 0,18%. Rahvus oli teadmata 5,74%-l elanikest.
Budgie

Budgie oli Walesi rokkansambel, mis tuli kokku Cardiffis 1967. aastal. Ansambli debüütalbum ilmus 1971. aastal.
Ansambli algne nimi oli Hills Contemporary Grass, kuid 1968. aastal muudeti see Budgieks.
Budgie muusika on inspireerinud mitmeid "heavy metal"-i ansambleid, nt Metallicat ja Iron Maidenit. Metallica on teinud kaveri Budgie lugudest "Crash Course In Brain Surgery" ja "Breadfan".
1982. aastal andis ansambel ühena esimestest lääne "heavy metal"-i ansmablitest Poolas kontserdi.
2010. aastal lõpetas ansambel tegevuse.
Ühiktüüp

Ühiktüüp on tüübiteoorias tüüp, millel saab olla ainult üks väärtus (ning seega ei saa see kanda informatsiooni). Kandja (ühiktüübiga seotud hulk) saab olla mistahes ühe elemendiga hulk. Seda laadi hulkade vahel eksisteerib isomorfism ning seetõttu räägitakse ühiktüübist kui tüübist, ning selle väärtuse üksikasju ei peeta tähtsaks. Ühiktüüpi saab lugeda ka 0-ennikuks (või 0-järjendiks).
Ühiktüüp on tüüpide ja tüübitud funktsioonide kategooria lõppobjekt. Seda ei tohi segamini ajada tühja tüübiga, mis ei luba "ühtegi" väärtust ning on selle kategooria algusobjekt. Sarnaselt on tõeväärtus (ehk "Boolean") tüüp kahe väärtusega. Vastates lõppobjektile on tüübiteoorias võimalik mistahes tüübi formula_1 puhul alati võimalik defineerida funktsioon tüübiga formula_2, kus formula_3 on ühiktüüp.
Ühiktüüp on saadaval enamikus funktsionaalsetes programmeerimiskeeltes. Tüüp "void" on kasutusel paljudes üldlevinud programmeerimiskeeltes, muuhulgas C, C++ ja Java keeles, aga kuna selle kandjahulk on tühi, on sellel tüübil teatud piirangud.
Programmeerimiskeeltes.
Paljud programmeerimiskeeled pakuvad ühiktüüpi, et määrata tagastustüüp funktsioonidel, mille ainus eesmärk on tekitada kõrvalmõjusid. Funktsionaalsetes keeltes kasutatakse seda funktsiooni ka parameetrina, kui funktsioon ei võta väärtusena ühtegi parameetrit.
Kliimaränne

Kliimaränne (ingl k "climate migration") on inimeste ümberasumine oma tavapärasest elukohast kliimamuutustest põhjustatud ootamatute või järkjärguliste keskkonnamuutuste tõttu.
Ümberasumine võib olla nii ajutine või alaline ning ränne võib toimuda nii riigisiseselt kui rahvusvaheliselt. Kliimaränne on keskkonnarände alaliik.
Kumite

Kumite (jaapani keeles maadlevad käed) on üks karate põhitermineid, mis tähistab nii paarisharjutusi kui ka -võistlust. 
Taust.
Kumite on kindlal viisil reeglistatud ja jaguneb mitmeks alltüübiks ("Ippon kumite", "Sanbon kumite", "Gohon kumite" jt). Karateka sooritab kumited vastavalt omandatud tasemele. Õige soorituse jaoks on oluline fokuseeritus ja ajastus.
Mittekoht

Mittekoht (prantsuse keeles "non-lieu") on ruum, mida ei määratle identiteet, suhted ega ajalugu. Mõiste võttis kasutusele prantsuse kultuuriantropoloog Marc Augé.
Taust.
Augé tutvustas mittekohti esmakordselt 1992. aastal ilmunud raamatus "Non-places: introduction to an anthropology of supermodernity". Sellest kujunes oluline termin ruumiuuringutes ja humanitaarteadustes.
Tähendus.
Mittekoht on ülimodernsuse sümbol. See on tähendusevaba, käesolevale ajahetkele ja praktilisele vajadusele orienteeritud läbikäiguruum, mille kasutajad jäävad anonüümseks. Tüüpilised mittekohad on lennujaamad, supermarketid, raudteejaamad ja hotellid.
Gerasdorf bei Wien

Gerasdorf bei Wien on linn ("Stadtgemeinde") Austrias Alam-Austria liidumaal Korneuburgi ringkonnas.
Linn asub Alam-Austria "Weinvierteli" piirkonnas Viini linna põhjapiiri ääres. Umbes 1% linna territooriumist on kaetud metsaga.
See oli ainus omavalitsus Wien-Umgebungi ringkonnas Doonaust põhja pool kuni ringkonna kaotamiseni 2016. aastal.
Ajalugu.
Pärast Austria anšlussi Kolmandasse riiki liideti paik 1938. aasta sügisel Groß-Wieni koosseisu. 1954. aastal oli Gerasdorf üks 80 Viini omavalitsusest, mis pärast reorganiseerimist kuulus Alam-Austria liidumaa koosseisu.
1972. aastal liideti Seyringi vald Gerasdorfi vallaga. 1992. aasta mais sai Gerasdorfist turulinn. 17. detsembril 1998 otsustas Alam-Austria parlament Gerasdorfi linna laiendada.
Kaks asulat Oberlisse ja Kapellerfeld tekkisid sõdadevahelisel ajal pärast 1918. aastat. Kapellerfeldi nimi viitab juba 1258. aastal maha jäetud Capelleni asulale, mis hiljem maha jäeti ja mis asus tänapäevasest asulast pool kilomeetrit lõuna pool.
2015. aasta septembris teatati, et Wien Umgebungi ringkond likvideeritakse 31. detsembriks 2016. Interneti-küsitluses (september 2015) hääletas 2/3 enamus Korneuburgi ringkonna liikmeks saamise poolt. Sellel hääletusel olid teised valikuvõimalused Mistelbach ja Gänserndorf.
Majandus ja taristu.
Kõige olulisem majanduslik tegur on kahtlemata Gerasdorfi vallas asuv kaubanduskeskus "G3 Shopping Ressort Gerasdorf". See on suuruselt viies kaubanduskeskus Austrias. Nimetus G3 tähistab kolme hoonekompleksi, mis koosnevad kaubanduskeskusest, spetsialiseeritud turukeskusest ja külgnevast Hornbachi hoonest, mis on eksisteerinud 1997. aastast.
Liikluse ülevaade.
Gerasdorfis on oluline raudteesõlm marsruudi osal Viin-Stadlaust Wolkersdorfi / Mistelbachi / Laa an der Thayasse. Teiselt poolt kulgeb marsruut Viin-Floridsdorfist Gerasdorfi kaudu Gänserndorfi / Hohenausse / Breclavisse. Viini lähedal asuvas Gerasdorfi vallapiirkonnas ei asu mitte ainult Gerasdorfi jaam (Viini põhivööndi piiril, marsruut S2), vaid ka rongipeatused Kapellerfeld ja Seyring.
Sport.
Gerasdorfis asus varem Austrias tuntud jalgpalliklubi. SV Gerasdorf, lühinimega SVG, oli Austria jalgpalliklubi, mis mängis Viini jalgpalliliidus. Oma edukaimal ajal mängis klubi aastatel 1994–1998 Austria teises liigas, enne kui liitus Alam-Austria jalgpalliklubiga VSE St. Pölten, mis lõppes 2000. aastal pankrotiga. 1998. aastal asutati uus klubi nimega SV Gerasdorf/Stammersdorf, mis praegu mängib Gerasdorfis.
SV Gerasdorfi ajaloo suurimad õnnestumised:
Subaltern

Subaltern tähistab koloniseeritud rahva esindajat, kes töötab kolonseerijate jaoks.
Taust.
Ladina keeles tähendab "subalternus" alamat või kedagi, kes tuleb pärast teisi. 
Subaltern on postkoloniaalse teooria võtmekontseptsioone, mille võttis kasutusele poliitiline filosoof Antonio Gramsci, kuid tuntuks tegi postkolonialismi teoreetik Gayatri Spivak. 
Tähendus.
Subalterni puhul on oluline erinevus ja väärtuste konflikt. Kuigi ta on võtnud omaks koloniseerijate väärtussüsteemi, ei kuulu ta nende sekka. Samuti jääb subaltern võõraks oma rahvuskaalaste jaoks. 
Eesti alal olid 19. sajandil ja 20. sajandi algul subalternid nn kadakasakslased.
Professionaalne maadlus

Professionaalne maadlus (ingl. k "professional wrestling") ehk vrestling on popkultuuri lõime kuuluv sporti imiteeriv meelelahutus.
Termin.
Termin "professionaalne maadlus" on sisuliselt eksitav juba seepoolest, et tegemist pole maadlusega. Klassikalist maadlust (vabamaadlus, Kreeka-Rooma maadlus) nimetatakse "amatöörmaadluseks" ("amateur wrestling"). 
Taust.
Ehkki vrestlingu kodumaa on Ameerika Ühendriigid, viljeletakse seda mujalgi (Mehhikos, Kanadas, Suurbritannias). 
Vrestling on tsirkuse- ja laadaetteastetest välja kasvanud rahvalik teater, milles etendatakse sportlikku kontaktvõitlust, mis meenutab maadlust, poksi ja MMA-d. Kõik, mis laval toimub, on siiski näitemäng. 
Vrestlinguga tegelevad nii mehed kui ka naised. Iga võistleja etendab kindlat rolli ettekirjutatud stsenaariumi alusel. Võitlevad nii paarid kui ka grupid. Võitja pälvib auhinna ja tšempioni tiitli.
Eestis sündinud Georg Hackenschmidt oli üks kuulsamaid osalejaid professionaalses maadluses. Hackenschmidt oli esimene maailmameister raskekaalu maadluses aastal 1905, "Catch-as-Catch-can" reeglite järgi. Lisaks võitis Hackenschmidt esimese Soome rahvusliku maadlusvõistluse aastal 1898, alistades Carl Alléni.
Maiste (perekonnanimi)

Maiste on eesti perekonnanimi.
Statistika.
2023. aasta 1. jaanuari seisuga oli Eestis perekonnanimi Maiste 31 inimesel: 135 mehel ja 164 naisel. Perekonnanimede levikult oli Maiste meeste puhul 539. kohal ja naiste puhul 452. kohal. Kõige levinum oli perekonnanimi Maiste üle 85-aastaste vanuserühmas, kus neid on 10 000 elaniku kohta 3,1. Perekonnanime Maiste kandja oli keskmiselt 43 aasta vanune
Nimede eestistamisel võeti perekonnanimi Maiste aastatel 1935–1940 36 korral uueks nimeks isikute poolt, kes varem kandsid näiteks nimesid Künstler, Martinson, Mathisen ja Mattiisen.
Stará Turá

Stará Turá (saksa keeles "Alt-Turn", ungari keeles "Ótura") on linn Slovakkias Trenčíni maakonnas Nové Mesto nad Váhomi ringkonnas.
Geograafiline asend.
Linn asub orus Väikeste Karpaatide ja Valgete Karpaatide vahel, Tšehhi piirist 8,5 km kaugusel, Nové Mesto nad Váhomist umbes 10 km läänes ja Trenčínist ligikaudu 27 km lääneedelas.
Ajalugu.
Asulat on esmamainitud 1396. aastal. Kuningas Mátyás I andis Stará Turále linnaõigused 1467. aastal. 1848. aastal põles suur osa linnast tulekahjus maha.
Haridus.
Linnas asub Stará Turá tööstuskeskkool ("Stredná priemyselná škola Stará Turá").
Rahvastik.
Slovakkia 2021. aasta rahvaloenduse andmetel oli Stará Turá elanikest slovakke 92,53%, tšehhe 1,0% ja ungarlasi 0,15%. Rahvus oli teadmata 5,9%-l elanikest.
Krisztián Pars

Krisztián Pars (sündinud 18. veebruaril 1982 Körmendis) on Ungari vasaraheitja, olümpiavõitja.
Ta tuli 1999. aastal Bydgoszczis vasaraheites noorte maailmameistriks. 2001. aastal heitis ta Szombathelys juunioride maailmarekordi 81.35. (2003)
Pars tegi täiskasvanute tiitlivõistluste debüüdi 2004. aasta suveolümpiamängudel Ateenas, kui sai finaalis 78.73-ga 6. koha. Pärast hõbemedali võitnud ungarlase Adrián Annuse ja pronksmedali võitnud valgevenelase Ivan Cichani diskvalifitseerimist tõusis ta neljandale kohale.
2005. aasta maailmameistrivõistlustel Helsingis pääses ta taas finaali ja oli tulemusega 78.03 seitsmes. Pärast maailmameistriks tulnud Ivan Cichani diskvalifitseerimist tõusis ta kuuendaks.
2006. aasta Euroopa meistrivõistlustel Göteborgis heitis ta finaalis 78.34 ja sai 6. koha. Kuldmedali võitnud Cichani diskvalifitseerimise järel tõusis ta viiendaks.
2007. aasta maailmameistrivõistlustel Osakas oli Pars 80.93-ga viies.
2008. aasta suveolümpiamängudel Pekingis oli võitis Pars kvalifikatsioonivõistluse teisel katsel heidetud 80.07-ga. Finaalis sai ta tulemusega 80.96 4. koha, kaotades pronksmedali võitnud Ivan Cichanile 55 sentimeetriga.
2009. aasta maailmameistrivõistlustel Berliinis oli ta tulemusega 77.45 taas neljas.
2010. aasta Euroopa meistrivõistlustel Barcelonas võitis Pars karjääri esimese täiskasvanute tiitlivõistluste medali, kui oli tulemusega 79.06 Libor Charfreitagi ja Nicola Vizzoni järel kolmas.
2011. aasta maailmameistrivõistlustel Daegus heitis ta finaali viimases voorus 81.18 ja võitis hõbemedali, kaotades jaapanlasele Koji Murofushile vaid 6 sentimeetriga.
2012. aasta Euroopa meistrivõistlustel Helsingis tuli Pars tulemusega 79.72 Aleksei Zagornõi ja Szymon Ziółkowski ees Euroopa meistriks. Olümpiamängudel Londonis tuli ta 80.59-ga Primož Kozmuse ja Koji Murofushi ees olümpiavõitjaks.
2013. aasta maailmameistrivõistlustel Moskvas sai ta tulemusega 80.30 Paweł Fajdeki järel ja Lukáš Melichi ees hõbemedali.
2014. aasta Euroopa meistrivõistlustel Zürichis heitis Pars finaalis isikliku rekordi 82.69 ja tuli teist korda Euroopa meistriks. Selle heitega tõusis ta kõigi aegade edetabelis 19. kohale
2015. aasta maailmameistrivõistlustel Pekingis jäi ta Paweł Fajdeki, Dilshod Nazarovi ja Wojciech Nowicki järel neljandaks.
2016. aasta suveolümpiamängudel Rio de Janeiros oli Pars seitsmes.
2017. aasta maailmameistrivõistlustel Londonis sai ta kvalifikatsioonis tulemusega 74.08 14. koha ja finaali ei pääsenud.
2018. aasta aprillis määrati Parsile dopingureeglite rikkumise eest 18 kuu pikkune võistluskeeld. Ta tunnistas keelatud ainete tarvitamist ja vabandas, kuid rõhutas, et tegemist ei olnud sportlikku sooritust parandavate ainetega. 2018. aasta novembris selgitas Pars, et oli sünnipäevapeol joobes olles teinud vea. Ungari väljaanne HVG.hu kinnitas Athletics Integrity Uniti andmetele tuginedes, et Pars oli tarvitanud kokaiini.
2019. aasta maailmameistrivõistlustel Dohas sai ta 73.05-ga 22. koha.
2022. aasta Euroopa meistrivõistlustel Münchenis jäi Pars eelvõistlusel tulemuseta.